CELEX: 52018PC0074
Language: da
Date: 2018-02-19
Title: Forslag til RÅDETS AFGØRELSE om indgåelse af aftalen om videnskabeligt og teknologisk samarbejde mellem Den Europæiske Union og Kongeriget Marokko, som fastsætter vilkårene og betingelserne for Kongeriget Marokkos deltagelse i partnerskabet for forskning og innovation i Middelhavsområdet (PRIMA)

EUROPA-KOMMISSIONEN
            Bruxelles, den 19.2.2018
            COM(2018) 74 final
            2018/0036(NLE)
            Forslag til
            RÅDETS AFGØRELSE
            om indgåelse af aftalen om videnskabeligt og teknologisk samarbejde mellem Den Europæiske Union og Kongeriget Marokko, som fastsætter vilkårene og betingelserne for Kongeriget Marokkos deltagelse i partnerskabet for forskning og innovation i Middelhavsområdet (PRIMA)
            
               
         
         
            
               BEGRUNDELSE
            
            
               1.BAGGRUND FOR FORSLAGET
            
            
               •Forslagets begrundelse og formål
            
            
               
                  Den 30. maj 2017 bemyndigede Rådet Kommissionen til at indlede forhandlinger på vegne af Unionen med Kongeriget Marokko ("Marokko") om en international aftale mellem Unionen og Marokko, hvori der fastsættes vilkår og betingelser for Marokkos deltagelse i partnerskabet for forskning og innovation i Middelhavsområdet ("PRIMA"). 
               
               
               
                  Ifølge betingelserne i Rådets bemyndigende afgørelse kan forhandlingerne først indledes efter, at Europa-Parlamentet og Rådet har vedtaget en afgørelse om Den Europæiske Unions deltagelse i partnerskabet for forskning og innovation i Middelhavsområdet (PRIMA), der iværksættes af flere medlemsstater. 
               
               
               
                  Forhandlingerne blev indledt den 26. juni 2017 og blev afsluttet med succes den 22. januar 2018, hvor chefforhandlerne for de kommende parter paraferede teksten til aftaleudkastet. Udkastet til aftale, som er knyttet til dette forslag, er i overensstemmelse med Rådets forhandlingsdirektiver. I aftalen fastsættes det navnlig, at vilkårene og betingelserne for Marokkos deltagelse i PRIMA skal være dem, der er fastsat i afgørelse (EU) 2017/1324
                     1
                  , idet der henvises direkte til EU-retsakten.
               
               
               
                  For at sikre beskyttelsen af Unionens finansielle interesser, navnlig de beføjelser, som Kommissionen, Det Europæiske Kontor for Bekæmpelse af Svig, Revisionsretten og PRIMA's gennemførelsesstruktur (PRIMA-IS) har til at foretage revisioner og undersøgelser i overensstemmelse med gældende EU-lovgivning, henviser aftalen specifikt til de relevante bestemmelser i afgørelse (EU) 2017/1324 og forpligter parterne til at yde al nødvendig bistand for at sikre deres gennemførelse. Dertil kommer, at det i den kommende aftale understreges, at parterne skal være enige om de nærmere bestemmelser for denne bistand, idet sådanne bestemmelser er afgørende for samarbejdet i henhold til aftalen. 
               
            
            
               •Sammenhæng med de gældende regler på samme område
            
            
               
                  Som det også fremgår af konsekvensanalysen af PRIMA
                     2
                  , er PRIMA's åbenhed over for deltagelse af tredjelande såsom Marokko i overensstemmelse med målsætningerne for det internationale samarbejde inden for forskning og innovation som beskrevet i Kommissionens meddelelse fra 2012 "Styrket og mere målrettet samarbejde mellem EU og internationale parter inden for forskning og innovation: en strategisk tilgang"
                     3
                   og rammeprogrammet Horisont 2020, som fremmer samarbejdet med tredjelande inden for videnskab, teknologi og innovation med henblik på at håndtere globale samfundsmæssige udfordringer og støtte Unionens eksterne politikker. Aftalen er ligeledes i overensstemmelse med den gældende Euro-Middelhavs-aftale om oprettelse af en associering mellem Det Europæiske Fællesskab og dets medlemsstater på den ene side og Kongeriget Marokko på den anden side
                     4
                  , som fastsætter bestemmelser for samarbejdet mellem Unionen og Marokko inden for forskning og teknisk/teknologisk udvikling samt med aftalen om videnskabelig og teknisk samarbejde mellem Det Europæiske Fællesskab og Kongeriget Marokko
                     5
                  , som fremmer kooperative aktiviteter inden for forskning og teknologisk udvikling på områder af fælles interesse.  
               
            
            
               •Sammenhæng med Unionens politik på andre områder
            
            
               
                  Gennemførelsen af PRIMA i tæt samarbejde med tredjelande såsom Marokko er også i overensstemmelse med og relevant for andre af Unionens politikker såsom migrationspolitik, udviklingspolitik og naboskabspolitik.
               
            
            
               2.JURIDISKE ASPEKTER AF FORSLAGET
            
            
               
                  Forslaget til Rådets afgørelse er baseret på artikel 186 og artikel 218, stk. 6, litra a), nr. v), i traktaten om Den Europæiske Unions funktionsmåde.
               
            
            
            
               Kommissionen foreslår i lyset af ovenstående, at Rådet indgår aftalen på vegne af Den Europæiske Union.
            
            
               2018/0036 (NLE)
            
         
         
            
               Forslag til
            
            
               RÅDETS AFGØRELSE
            
            
               om indgåelse af aftalen om videnskabeligt og teknologisk samarbejde mellem Den Europæiske Union og Kongeriget Marokko, som fastsætter vilkårene og betingelserne for Kongeriget Marokkos deltagelse i partnerskabet for forskning og innovation i Middelhavsområdet (PRIMA)
               
            
               RÅDET FOR DEN EUROPÆISKE UNION HAR —
            
            
               under henvisning til traktaten om Den Europæiske Unions funktionsmåde, særlig artikel 186 sammenholdt med artikel 218, stk. 6, litra a), nr. v),
            
            
               under henvisning til forslag fra Europa-Kommissionen,
            
            
               under henvisning til Europa-Parlamentets godkendelse, og 
            
            
               ud fra følgende betragtninger:
            
            
               (1)Ved Europa-Parlamentets og Rådets afgørelse (EU) 2017/1324
                  6
                fastsættes Unionens deltagelse i partnerskabet for forskning og innovation i Middelhavsområdet ("PRIMA"), der iværksættes i fællesskab af flere medlemsstater.
            
            
               (2)Kongeriget Marokko ("Marokko") har udtrykt ønske om at tilslutte sig PRIMA som deltagerland på lige fod med medlemsstaterne og de tredjelande, der er associeret med Horisont 2020, og som deltager i PRIMA.
            
            
               (3)I henhold til artikel 1, stk. 2, i afgørelse (EU) 2017/1324 bliver Marokko deltagerland i PRIMA, forudsat at der indgås en international aftale om videnskabeligt og teknologisk samarbejde med Unionen, der fastlægger vilkårene og betingelserne for Marokkos deltagelse i PRIMA.
            
            
               (4)I overensstemmelse med Rådets afgørelse <XXX>
                  7
               blev aftalen om videnskabeligt og teknologisk samarbejde mellem Den Europæiske Union og Kongeriget Marokko, som fastsætter vilkårene og betingelserne for Kongeriget Marokkos deltagelse i partnerskabet for forskning og innovation i Middelhavsområdet (PRIMA), undertegnet på vegne af Unionen den XX.XX.20XX med forbehold af dens senere indgåelse.
            
            
               (5)Aftalen bør godkendes på Den Europæiske Unions vegne —
            
            
               VEDTAGET DENNE AFGØRELSE: 
            
            
               Artikel 1
            
            
               Aftalen om videnskabeligt og teknologisk samarbejde mellem Den Europæiske Union og Kongeriget Marokko, som fastsætter vilkårene og betingelserne for Kongeriget Marokkos deltagelse i partnerskabet for forskning og innovation i Middelhavsområdet (PRIMA), godkendes herved på Unionens vegne.
            
            
               Teksten til aftalen er knyttet til denne afgørelse.
            
            
               Artikel 2
            
            
               Formanden for Rådet udpeger den person, som på Unionens vegne er beføjet til at give meddelelse i henhold til aftalens artikel 5, stk. 2, med henblik på at udtrykke Unionens samtykke til at blive bundet af aftalen.
            
            
               Artikel 3
            
         
         
            
               Denne afgørelse træder i kraft den [dagen for vedtagelsen].
            
            
               Udfærdiget i Bruxelles, den […].
            
            
               
                     På Rådets vegne
               
               
                     Formand
               
            
         
         
            
                  
                     (1)
                  
                        Europa-Parlamentets og Rådets afgørelse (EU) 2017/1324 af 4. juli 2017 om Unionens deltagelse i partnerskabet for forskning og innovation i Middelhavsområdet (PRIMA), der iværksættes i fællesskab af flere medlemsstater (EUT L 185 af 18.7.2017, s. 1).
               
               
                  
                     (2)
                  
                        SWD(2016) 332 final af 18.10.2016.
               
               
                  
                     (3)
                  
                        COM(2012) 497 final.
               
               
                  
                     (4)
                  
                        EUT L 70 af 18.3.2000, s. 2.
               
               
                  
                     (5)
                  
                        EUT L 37 af 10.2.2004, s. 9.
               
               
                  
                     (6)
                  
                        Europa-Parlamentets og Rådets afgørelse (EU) 2017/1324 af 4. juli 2017 om Unionens deltagelse i partnerskabet for forskning og innovation i Middelhavsområdet (PRIMA), der iværksættes i fællesskab af flere medlemsstater (EUT L 185 af 18.7.2017, s. 1).
               
            
      
    ---documentbreak--- 
      
         
               EUROPA-KOMMISSIONEN
            Bruxelles, den19.2.2018
            COM(2018) 74 final
            BILAG
            til
            forslag til RÅDETS AFGØRELSE
            om indgåelse af aftalen om videnskabeligt og teknologisk samarbejde mellem Den Europæiske Union og Kongeriget Marokko, som fastsætter vilkårene og betingelserne for Kongeriget Marokkos deltagelse i partnerskabet for forskning og innovation i Middelhavsområdet (PRIMA)
            
               
         
         
            
               BILAG
            
            
            
               Aftale om videnskabeligt og teknologisk samarbejde mellem Den Europæiske Union og Kongeriget Marokko, som fastsætter vilkårene og betingelserne for Kongeriget Marokkos deltagelse i partnerskabet for forskning og innovation i Middelhavsområdet (PRIMA)
            
            
            
            
               Den Europæiske Union (i det følgende benævnt "Unionen"),
            
            
               på den ene side,
            
            
               og
            
            
               Kongeriget Marokko (i det følgende benævnt "Marokko"),
            
            
               på den anden side,
            
            
               (i det følgende benævnt "parterne"),
            
            
            
            
               der henviser til, at der ved Euro-Middelhavs-aftalen om oprettelse af en associering mellem De Europæiske Fællesskaber og deres medlemsstater på den ene side og Kongeriget Marokko på den anden side, som trådte i kraft den 1. marts 2000, etableres et videnskabeligt og teknologisk samarbejde,
            
            
            
               der henviser til, at der med aftalen om videnskabeligt og teknologisk samarbejde mellem Det Europæiske Fællesskab og Kongeriget Marokko, som trådte i kraft den 14. marts 2015, etableres en formel ramme for parternes samarbejde inden for videnskabelig og teknologisk forskning,
            
            
            
               der henviser til, at den proces, der førte til PRIMA, startede med Euro-Middelhavskonferencen om videnskab, teknologi og innovation i Barcelona i 2012, hvor deltagerne blev enige om at iværksætte et fornyet partnerskab inden for forskning og innovation på grundlag af samejerskab, gensidig interesse og fælles fordele,
            
            
         
         
            
               der henviser til, at Marokko har spillet en aktiv rolle i denne proces og med brev af 26. september 2014 formelt udtrykte sit finansielle engagement i PRIMA,
            
            
            
               der henviser til, at forslaget til det fælles PRIMA-program i december 2014 blev forelagt Europa-Kommissionen af en række EU-medlemsstater og lande uden for EU, heriblandt Marokko,   
            
            
            
               der henviser til, at Europa-Parlamentets og Rådets afgørelse (EU) 2017/1324 om Den Europæiske Unions deltagelse i partnerskabet for forskning og innovation i Middelhavsområdet (PRIMA), der iværksættes af flere medlemsstater, regulerer vilkårene og betingelserne for deltagelse i initiativet for EU-medlemsstaterne og de lande, der er associeret med Horisont 2020, navnlig deres finansielle forpligtelser og deltagelse i initiativets styrende strukturer,
            
            
            
               der henviser til, at Marokko ifølge vilkårene og betingelserne i afgørelse (EU) 2017/1324 bliver deltagerland i PRIMA, forudsat at der indgås en international aftale om videnskabeligt og teknologisk samarbejde med Unionen, der fastsætter vilkårene og betingelserne for Marokkos deltagelse i PRIMA,
            
            
                
            
            
               der henviser til, at Marokko har udtrykt ønske om at tilslutte sig PRIMA som deltagerland på lige fod med medlemsstaterne og de tredjelande, der er associeret med Horisont 2020, og som deltager i PRIMA,
            
            
            
               der henviser til, at en international aftale mellem Unionen og Marokko er nødvendig for at fastsætte Marokkos pligter og rettigheder som deltagerland i PRIMA —
            
            
            
            
               ER BLEVET ENIGE OM FØLGENDE:
            
            
            
            
               Artikel 1
            
            
            
               Formål
            
            
         
         
            
               Formålet med denne aftale er at fastsatte vilkår og betingelser for Marokkos deltagelse i partnerskabet for forskning og innovation i Middelhavsområdet (PRIMA).
            
            
            
            
               Artikel 2
            
            
            
               Vilkår og betingelser for Marokkos deltagelse i PRIMA
            
            
            
               Vilkårene og betingelserne for Marokkos deltagelse i PRIMA er dem, der er fastsat i Europa-Parlamentets og Rådets afgørelse (EU) 2017/1324 om Den Europæiske Unions deltagelse i partnerskabet for forskning og innovation i Middelhavsområdet (PRIMA), der iværksættes af flere medlemsstater. Parterne overholder de forpligtelser, som er fastsat i denne afgørelse, og træffer passende foranstaltninger, navnlig ved at yde al nødvendig bistand for at sikre gennemførelsen af afgørelsens artikel 10, stk. 2, og artikel 11, stk. 3 og 4. De nærmere ordninger for denne bistand aftales mellem parterne, idet sådanne ordninger er afgørende for samarbejdet i henhold til aftalen.
            
            
            
               Artikel 3
            
            
            
               Territorial anvendelse
            
            
            
               Den territoriale anvendelse af denne aftale er den, der er fastlagt i Euro-Middelhavs-aftalen om oprettelse af en associering mellem Det Europæiske Fællesskab og dets medlemsstater på den ene side og Kongeriget Marokko på den anden side. 
            
            
            
               Artikel 4
            
            
            
               Undertegnelse og midlertidig anvendelse
            
            
            
               Denne aftale anvendes midlertidigt fra datoen for undertegnelsen.
            
         
         
            
            
            
            
               Artikel 5
            
            
            
               Ikrafttræden og varighed
            
            
            
               1. Parterne godkender denne aftale efter deres egne procedurer. 
            
            
            
               2. Aftalen træder i kraft på den dag, hvor begge parter gennem diplomatiske kanaler har underrettet hinanden om, at de har afsluttet de i stk. 1 nævnte procedurer.
            
            
            
               3. Denne aftale forbliver i kraft, så længe afgørelse (EU) 2017/1324 er i kraft, medmindre én af parterne opsiger aftalen i henhold til artikel 6.
            
            
            
               Artikel 6
            
            
            
               Opsigelse
            
            
            
               1. Hver af parterne kan til enhver tid opsige denne aftale ved skriftligt at underrette den anden part om sin hensigt om at opsige aftalen. 
            
            
            
               Opsigelsen får virkning seks måneder efter den dato, hvor den skriftlige meddelelse når modtageren.
            
         
         
            
            
               2. Projekter og aktiviteter, der er i gang på tidspunktet for opsigelsen af denne aftale, fortsætter, indtil de er fuldført i henhold til vilkårene i denne aftale.
            
            
            
               3. Parterne træffer efter fælles overenskomst afgørelse om eventuelle andre følger af opsigelsen.
            
            
            
               Artikel 7
            
            
            
               Tvistbilæggelse
            
            
            
               Den tvistbilæggelsesprocedure, der er fastsat i artikel 86 i Euro-Middelhavs-aftalen om oprettelse af en associering mellem De Europæiske Fællesskaber og deres medlemsstater på den ene side og Kongeriget Marokko på den anden side, finder anvendelse på alle tvister i forbindelse med anvendelse eller fortolkning af nærværende aftale.
            
            
            
            
               ****
            
            
            
               Denne aftale er udfærdiget i to eksemplarer på bulgarsk, dansk, engelsk, estisk, finsk, fransk, græsk, italiensk, kroatisk, lettisk, litauisk, maltesisk, nederlandsk, polsk, portugisisk, rumænsk, slovakisk, slovensk, spansk, svensk, tjekkisk, tysk, ungarsk og arabisk, idet hver af disse tekster har samme gyldighed.